钦定古今图书集成/方舆汇编/职方典/第1428卷 > 《清华阁记》宋·邹浩
## 钦定古今图书集成/方舆汇编/职方典/第1428卷 > 《清华阁记》宋·邹浩

余以清华名阁，有美者曰：紫微锁闼，公之所翱翔也；
丹墀玉陛，公之所陟降也；天光日色，公之所瞻承也；
深谋密议，公之所献纳也。公年齿方强，志气方盛，固
以自致其身于清华矣。今居是邦，能不惓惓于非常
之遇乎？志不忘君，与悻悻以自绝者异矣。有见其言
而讥之者曰：“方仁圣在上之时，彼乃废为编民；方英
贤并集之时，彼乃窜投荒裔；方凌烟纪功之时，彼乃
名挂党籍；方人子荣亲之时，彼乃反虚禄养。彼求归
未获，求便未能，因以不慎其身而失清华矣。今居是
邦，尚奚恋恋于感慨之梦乎？是殆不知耻，与逐逐以
徇物者类也。”有闻其说而折之曰：“夫子之来，蓬门常
关，苔径常扫，日惟焚香燕坐，讲求经”典而已。与一切
圣贤异体而同心，殊方而同处。其容湛湛如水无波
澜；其目炯炯，其鼻间，栩栩如天地阴阳交通而成和
气，荣辱损益之分，固已间之，而不得已。自我观之，“与
其有荣于其外，孰若无辱于其内；与其有益于其伪，
孰若无损于其真。黑绦束腰，不便于环金之带乎；蒲
团叠足，不稳于技械之马乎？厦屋未必如茅屋之可
安，鼎食未必如蔬食之有味，则前日之清华，人间之
清华也，人故得而取之；今日之清华，物外之清华也，
物无得而倾之。其为清华孰愈哉？”或者以其详告，余
应之曰：“兹阁也，乐川泻于前，仙岭拥于后，越山拂于
龙岳魏潭，峰峦直上，森耸而周围，日月之晦明，云烟
之舒卷，朝夕相寻乎空旷寥廓之中，而江山气象，变
化无穷。此邦之人，仕者从宦，居者职业，虽深好其景
而无暇游。樵者执柯，渔者布网，虽深造其景而不能
赏。惟余栖其间，越一年矣，妙万物而常新，贯四时而
独见，怡真宰以自宽，惟恐惧修省君亲之念而不余
秘也。”昔之隐君子有以泉石为清华者，余尝爱其言，
遂以清华名之耳。议者乌知余意？自余之名阁，而众
窃窃焉议其后，况有大如此者乎？此余之所以名也。
《老子》曰：“知我者希，则我贵矣。”信夫！